Məlum olduğu kimi, “transfer pəncərəsi” zamanı “Qəbələ” futbolçularından birini “Zirə”yə icarəyə verdi. Söhbət ötən mövsüm icarə əsasında “Sumqayıt”da top qovan Yusif Nəbiyevdən gedir. Tərəflər arasında razılıq əldə olunmuşdu ki, Nəbiyev “qırmızı-qaralar”a qarşı oyunlarda qəsəbə təmsilçisinin heyətində meydana çıxmasın. Onu da nəzərə alaq ki, “qartallar”ın baş məşqçisi Ayxan Abbasov geridə qalan 3 oyunun hamısında Yusifə 90 dəqiqə güvənib. Təbii, futbolçunun yaşının limit baxımından da uyğun olması “Zirə”nin işinə yarayır. Böyük ehtimalla, o bu gün “Qəbələ”yə qarşı oynamayacaq. Ancaq bir məsələni də unutmayaq. Mövsümdən öncə PFL belə bir qərar verdi ki, hansısa komandada icarə əsasında çıxış edən futbolçunun müqavilə ilə məxsus olduğu komandaya qarşı oynaması əngəli aradan qaldırılsın. Klublar bu qaydanı poza bilməz.